Пандеми йолаелчхьана схьа Iедал, цкъа массо а карантине ховшош, юха Путинна даржехь виса магочу бараме я депутатийн харжамашка лохкуш, шена эшча, нах митинге гулбеш лелар дагалаьцча, шеко кхоллало, дуй-те и Iедал цамгар эшон гIерташ а, олий. Цхьана агIор, Путинна боккха аьтто баьлла вирус шен хеннахь дуьнентIе яьлла. Иштта нисло Кремлан таханлерчу долахойн бIаьргашца хьаьжча – вирусах бахьана а дина, ма-ярра йолу политикан локудаун гIаттийна цара: оппозици хIаллакйина, харжамаш юьззина фейк ю, журналистех, бакъонашларъярхойх, жигархойх арахьара агенташ бина, юкъараллах – уьшал.